นิกเกอิปิดร่วง 239.64 จุด วิตกแรงเทขายในตลาดบอนด์
นิกเกอิปิดร่วง 239.64 จุด วิตกแรงเทขายในตลาดบอนด์
7 พ.ค. 2558

ดัชนีนิกเกอิตลาดหุ้นโตเกียวปิดร่วงลงแตะระดับต่ำสุดในรอบ 5 สัปดาห์ในวันนี้ โดยดัชนีนิกเกอิร่วงลง 239.64 จุด หรือ -1.23% ปิดที่ 19,291.99 จุดเนื่องจากแรงเทขายพันธบัตรรัฐบาลที่เกิดขึ้นทั่วโลกนั้น ได้จุดปะทุให้เกิดกระแสคาดการณ์ที่ว่าต้นทุนการกู้ยืมจะปรับตัวสูงขึ้น
ในช่วงที่ตลาดหุ้นโตเกียวปิดทำการหลายวันนั้น อัตราผลตอบแทนพันธบัตรของรัฐบาลสหรัฐและยุโรปพุ่งขึ้นอย่างรวดเร็วๆ ในขณะที่ตลาดหุ้นของประเทศเหล่านี้ร่วงลง ซึ่งภาวะดังกล่าวเกิดขึ้นในตลาดญี่ปุ่นวันนี้ด้วย
นอกจากนี้ ตลาดหุ้นโตเกียวยังได้รับแรงกดดันจากความวิตกกังวลเกี่ยวกับการฟื้นตัวของเศรษฐกิจสหรัฐ หลังจากมีรายงานว่าภาคเอกชนของสหรัฐมีการจ้างงานเพิ่มขึ้นน้อยกว่าการคาดการณ์ ซึ่งข้อมูลดังกล่าวทำให้นักลงทุนจับตาดูตัวเลขจ้างงานนอกภาคการเกษตรประจำเดือนเม.ย.ของสหรัฐในวันพรุ่งนี้อย่างใกล้ชิด
หุ้นกลุ่มสายการบินร่วงลงเพราะได้รับปัจจัยลบจากราคาน้ำมันดิบที่ดีดตัวขึ้นในช่วงหลายวันที่ผ่านมา โดยหุ้นเอเอ็นเอ โฮลดิงส์ ร่วงลง 3.6% และหุ้นเจแปน แอร์ไลน์ ปรับลง 3% ส่วนหุ้นไดอิจิ ไลฟ์ อินชัวรันซ์ พุ่งขึ้น 3.6% หลังจากบริษัทปรับเพิ่มตัวเลขผลกำไรสุทธิในปีงบการเงินที่สิ้นสุดเดือนมี.ค.